“อุตตม” กำชับ “ตลท.” ตรวจสอบการขายหุ้น THAI ให้ “กองทุนวายุภักษ์” ยัน “คลัง” ไม่แทรกแซง!
"อุตตม สาวนายน" รมว.คลัง กำชับ "ตลาดหลักทรัพย์ฯ" ตรวจสอบการขายหุ้น THAI ให้ "กองทุนวายุภักษ์" ยัน "คลัง" ไม่แทรกแซง!
"อุตตม สาวนายน" รมว.คลัง กำชับ "ตลาดหลักทรัพย์ฯ" ตรวจสอบการขายหุ้น THAI ให้ "กองทุนวายุภักษ์" ยัน "คลัง" ไม่แทรกแซง!
22 พ.ค. 2563

นายอุตตม สาวนายน รัฐมนตรีว่าการกระทรวงการคลัง กล่าวถึงกรณีที่ราคาหุ้น บริษัท การบินไทย จำกัด (มหาชน)​ หรือ THAI ปรับตัวสูงขึ้นในช่วงที่ผ่านมา ว่าได้ฝากไปทางกรรมการและผู้จัดการตลาดหลักทรัพย์แห่งประเทศไทย (ตลท.) ให้ติดตามดูแลการซื้อขายทั้งหุ้นการบินไทย และหุ้นตัวอื่นๆ ในตลาดให้เป็นไปตามปกติ โดยที่กระทรวงหรือหน่วยงานใด ก็ไม่สามารถเข้าไปแทรกแซงได้ เพราะทุกขั้นตอนจะมีหลักเกณฑ์กำกับดูแลอยู่แล้ว
โดยนายอุตตม กล่าวว่า ขณะนี้ยังอยู่ระหว่างการหารือกระบวนการขายหุ้นของกระทรวงการคลัง ซึ่งได้มีการสอบถามหลักเกณฑ์และวิธีการขายหุ้นกับสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) และตลาดหลักทรัพย์ฯ เรียบร้อยแล้ว
สำหรับการขายหุ้น THAI ของกระทรวงการคลังเป็นไปตามมติคณะรัฐมนตรี (ครม.) ซึ่งมีการกำหนดเป็นกรอบอยู่แล้วว่าจะขายให้ใคร และดำเนินการอย่างไร โดยทั้งหมดเป็นไปตามแผนการแก้ปัญหาและฟื้นฟู
“การดำเนินการขายหุ้นของการบินไทยนั้น มีกรอบอยู่แล้วว่าจะขายให้ใคร ขายอย่างไร ถ้าจะขาย ก็จะขายให้กับกองทุนวายุภักษ์รายเดียวเท่านั้น” นายอุตตม กล่าว
สำหรับกระบวนการซื้อหุ้นการบินไทยของกองทุนรวมวายุภักษ์หลังจากนี้ เป็นหน้าที่ของคณะกรรมการกองทุนที่จะพิจารณาว่าจะดำเนินการอย่างไร เพราะโครงสร้างของกองทุนรวมวายุภักษ์เหมือนกองทุนทั่วไปที่มีคณะกรรมการดูแลเรื่องการลงทุน ก็ต้องผ่านการพิจารณาตามขั้นตอนเหมือนการลงทุนปกติทั่วไป
“ปัจจุบันกระทรวงคลังลงทุนในกองทุนวายุภักษ์ในฐานะนักลงทุนเพียง 15% คลังทำหน้าที่เหมือนนักลงทุนที่เข้าไปซื้อหน่วยลงทุนในกองทุนวายุภักษ์เท่านั้น” นายอุตตม กล่าว
ทั้งนี้ หลังจากนี้ THAI จะต้องเดินตามขั้นตอนเข้าสู่กระบวนการตามแผนฟื้นฟู ซึ่งต้องยื่นแผนฟื้นฟูต่อศาล เมื่อศาลเห็นชอบก็จะมีการแต่งตั้งผู้บริหารแผนฟื้นฟู ในส่วนนี้ยืนยันว่ากระทรวงการคลังมีแนวทางส่งคนเข้าไปร่วมทีมผู้บริหารแผนฟื้นฟูแน่นอน โดยกระบวนการคัดเลือกผู้บริหารแผนฟื้นฟูจะต้องเป็นไปตามขั้นตอน
ส่วนรายชื่อผู้ที่คาดว่าจะมาเป็นผู้บริหารแผนฟื้นฟู อาทิ นายชาติชาย พยุหนาวีชัย ผู้อำนวยการธนาคารออมสิน, นายเทวินทร์ วงศ์วานิช อดีตประธานเจ้าหน้าที่บริหารและกรรมการผู้จัดการใหญ่ บริษัท ปตท. จำกัด (มหาชน)​ หรือ PTT และนายจรัมพร โชติกเสถียร อดีตกรรมการผู้จัดการ THAI นั้น ส่วนตัวยังไม่ทราบรายละเอียด โดยยังไม่ได้มีการจัดคนแต่อย่างใด
“ยืนยันว่า บมจ.การบินไทยยังมีสภาพคล่องระยะสั้น เพื่อรองรับการดำเนินการได้อยู่ ระหว่างที่เร่งเดินหน้าตามแผนฟื้นฟู ส่วนกรณีที่กระทรวงคมนาคมยืนยันว่าการบินไทยจะสามารถออกจากแผนฟื้นฟูได้ภายใน 1 ปี ก็มีความเป็นไปได้ทั้งนั้น อยู่ที่ว่าจะดำเนินการตามแผนฟื้นฟูได้อย่างมีประสิทธิภาพแค่ไหน ซึ่งตรงนี้คลังไม่ได้เป็นคนทำ ดังนั้นรายละเอียดของเรื่องนี้จะเป็นอย่างไร ผมไม่ทราบ คงต้องมาดูแผนฟื้นฟูอีกที” นายอุตตม กล่าว